目录

[佛說能斷金剛般若波羅蜜多經 羽 115](#_Toc494561711)

佛說能斷金剛般若波羅蜜多經 羽

唐三藏沙門義淨 譯

如是我聞.一時,薄伽梵在名稱大城

戰勝林施孤獨園,與大苾芻衆千二

百五十人俱及大菩薩衆.爾時,世尊

於日初分時,著衣持鉢,入城乞食,次第

乞已,還至本處,飯食訖,收衣鉢,洗足

已,於先設座,加趺端坐,正念而住.時,

諸苾芻來詣佛所,頂禮雙足,右繞三

帀,退坐一面.爾時,具壽妙生在大衆

中,承佛神力,卽從座起,偏袒右肩,右

膝著地,合掌恭敬,白佛言:「希有.世尊,

希有.善逝,如來應正等覺能以最勝

利益,益諸菩薩;能以最勝付囑,囑諸

菩薩.世尊,若有發趣菩薩乘者,云何

應住,云何修行,云何攝伏其心?」

佛告妙生:「善哉,善哉!如是如是.如汝

所說,如來以勝利益,益諸菩薩;以勝

付囑,囑諸菩薩.妙生,汝應諦聽,極善

作意.吾當爲汝,分別解說.若有發趣

菩薩乘者,應如是住,如是修行,如是

攝伏其心.」妙生言:「唯然.世尊,願樂欲聞.

佛告妙生:「若有發趣菩薩乘者,當生

如是心,所有一切衆生之類若卵生、

胎生、濕生、化生,若有色、無色、有想、無

想、非有想、非無想,盡諸世界所有衆

生.如是一切我皆令入無餘涅槃,而

滅度之.雖令如是無量衆生證圓寂

已,而無有一衆生入圓寂者.何以故?

妙生,若菩薩有衆生想者,則不名菩

薩.所以者何?由有我想、衆生想、壽者

想,更求趣想故.

復次,妙生,菩薩不住於事,應行布施,

不住隨處,應行布施,不住色、聲、香、味、

觸法,應行布施.妙生,菩薩如是布施,

乃至相應亦不應住.何以故?由不住

施福聚難量.

妙生於汝意云何東方虛空可知量

不?」妙生言:「不爾,世尊.」「南西北方、四維、

上下十方虛空可知量不?」妙生言:「不

爾,世尊.」「妙生,菩薩行不住施所得福

聚不可知量,亦復如是.

妙生,於汝意云何?可以具足勝相觀

如來不?」妙生言:「不爾.世尊,不應以勝

相,觀於如來.何以故?如來說勝相卽

非勝相.」「妙生,所有勝相皆是虛妄.若

無勝相,卽非虛妄.是故應以勝相無

相,觀於如來.」妙生言:「世尊,頗有衆生

於當來世,後五百歲,正法滅時,聞說

是經,生實信不?」

佛告妙生:「莫作是說.頗有衆生於當

來世,後五百歲,正法滅時,聞說是經,

生實信不?妙生,當來之世,有諸菩薩

具戒具德具慧,而彼菩薩非於一佛

承事供養植諸善根,已於無量百千

佛所,而行奉事植諸善根,是人乃能

於此經典,生一信心.

妙生,如來悉知是人,悉見是人.彼諸

菩薩當生,當攝無量福聚.何以故?由

彼菩薩無我想、衆生想、壽者想,更求

趣想.彼諸菩薩非法想非非法想,非

想非無想.何以故?若彼菩薩有法想,

卽有我執,有情執、壽者執,更求趣執.

若有非法想,彼亦有我執,有情執、壽

者執,更求趣執.妙生,是故菩薩不應

取法,不應取非法.以是義故,如來密

意宣說筏喩法門,諸有智者法尚應

捨,何況非法?

妙生,於汝意云何?如來於無上菩提,

有所證不?復有少法是所說不?」妙生

言:「如我解佛所說義,如來於無上菩

提,實無所證,亦無所說.何以故?佛所

說法不可取,不可說,彼非法,非非法.

何以故?以諸聖者皆是無爲所顯現故.」

「妙生,於汝意云何?若善男子、善女人,

以滿三千大千世界七寶,持用布施,

得福多不?」妙生言:「甚多.世尊,何以故?

此福聚者則非是聚.是故如來說爲

福聚福聚.」

「妙生,若有善男子、善女人,以滿三千

大千世界七寶,持用布施,若復有人

能於此經,乃至一四句頌,若自受持,

爲他演說.以是因緣,所生福聚極多

於彼,無量無數.何以故?妙生,由諸如

來無上等覺從此經出,諸佛世尊從

此經生.是故妙生,佛法者如來說非

佛法.是名佛法.

妙生,於汝意云何?諸預流者頗作是

念:「我得預流果不?」.』妙生言:「不爾.世尊,

何以故?諸預流者無法可預,故名預

流;不預色、聲、香、味、觸、法,故名預流.世

尊,若預流者作是念:「我得預流果者.」,

則有我執、有情、壽者,更求趣執.妙生,

於汝意云何?諸一來者頗作是念:「我

得一來果不?」.』妙生言:「不爾.世尊,何以

故?由彼無有少法證一來性,故名一

來.」「妙生,於汝意云何?諸不還者頗作

是念:我得不還果不?」妙生言:「不爾.世

尊,何以故?由彼無有少法證不還性,

故名不還.」「妙生,於汝意云何?諸阿羅

漢頗作是念:「我得阿羅漢果不?」.』妙生

言:「不爾.世尊,由彼無有少法名阿羅

漢.世尊,若阿羅漢作是念:「我得阿羅

漢果者.」,則有我執、有情、壽者,更求趣

執.世尊,如來說我得無諍住中最爲

第一世尊,我是阿羅漢離於欲染,而

實未曾.作如是念:「我是阿羅漢.」.世尊,

若作是念:「我得阿羅漢者.」,如來卽不

說:「我妙生得無諍住最爲第一.」.以都

無所住,是故說:「我得無諍住得無諍

住.」.』『妙生,於汝意云何?如來昔在然燈

佛所,頗有少法是可取不?」妙生言:「不

爾.世尊,如來於然燈佛所,實無可取.」

「妙生,若有菩薩作如是語我當成就

莊嚴國土者.」,此爲妄語.何以故?莊嚴

佛土者如來說非莊嚴,由此說爲國

土莊嚴.是故妙生,菩薩不住於事,不

住隨處,不住色、聲、香、味、觸、法,應生其

心,應生不住事心,應生不住隨處心、

應生不住色、聲、香、味、觸、法心.妙生,譬

如有人身如妙高山王.於意云何?是

身爲大不?妙生言:「甚大.世尊,何以故?

彼之大身如來說爲非身,以彼非有

說名爲身.」

「妙生,於汝意云何?如弶伽河中所有

沙數,復有如是沙等弶伽河,此諸河

沙寧爲多不?」妙生言:「甚多.世尊,河尚

無數,況復其沙?」「妙生,我今實言告汝,

若復有人以寶滿此河沙數量世界,

奉施如來,得福多不?」妙生言:「甚多,世

尊.」「妙生,若復有人於此經中,受持一

頌,幷爲他說,而此福聚勝前福聚無

量無邊.妙生,若國土中有此法門,爲

他解說乃至四句伽他,當知此地卽

是制底.一切天、人、阿蘇羅等皆應右

繞而爲敬禮,何況盡能受持讀誦,當

知是人,則爲最上第一希有.又此方

所卽爲有佛及尊重弟子.

妙生,於汝意云何?頗有少法是如來

所說不?」妙生言:「不爾.世尊,無有少法

是如來所說.」「妙生,三千大千世界所

有地塵是爲多不?」妙生言:「甚多.世尊,

何以故?諸地塵佛說非塵,故名地塵,

此諸世界佛說非界,故名世界.」

「妙生,於汝意云何?可以三十二大丈

夫相觀如來不?」妙生言:「不爾.世尊,不

應以三十二相,觀於如來.何以故?三

十二相佛說非相.是故說爲大丈夫相.」

「妙生,若有男子、女人,以弶伽河沙等

身命布施,若復有人於此經中,受持

一頌,幷爲他說,其福勝彼無量無數.」

爾時,妙生聞說是經,深解義趣,涕淚

悲泣,而白佛言:「希有.世尊,我從生智

以來未曾得聞如是深經.世尊,當何

名此經,我等云何奉持?」佛告妙生:「是

經名爲般若波羅蜜多,如是應持.何

以故?佛說般若波羅蜜多則非般若

波羅蜜多.」「世尊,若復有人聞說是經,

生實想者,當知是人最上.希有.世尊,

此實想者卽非實想.是故如來說名

實想實想.世尊,我聞是經心生信解,

未爲希有.若當來世,有聞是經,能受

持者,是人則爲第一希有.何以故?彼

人無我想、衆生想、壽者想,更求趣想.

所以者何?世尊,我想、衆生想、壽者想,

更求趣想,卽是非想.所以者何?諸佛

世尊離諸想故.」

「妙生,如是如是.若復有人得聞是經,

不驚不怖不畏,當知是人第一希有.

何以故?妙生,此最勝波羅蜜多是如

來所說諸波羅蜜多,如來說者卽是

無邊佛所宣說.是故名爲最勝波羅

蜜多.妙生,如來說忍辱波羅蜜多卽

非忍辱波羅蜜多.何以故?如我昔爲

羯陵伽王割截支體時,無我想,衆生

想,壽者想,更求趣想.我無是想亦非

無想.所以者何?我有是想者應生瞋

恨.妙生,又念過去於五百世,作忍辱

仙人,我於爾時,無如是等想.是故應

離諸想,發趣無上菩提之心;不應住

色、聲、香、味、觸、法,都無所住而生其心;

不應住法,不應住非法,應生其心.何

以故?若有所住卽爲非住.是故,佛說

菩薩應無所住而行布施.

妙生,菩薩爲利益一切衆生,應如是

布施,此衆生想卽爲非想,彼諸衆生

卽非衆生.何以故?諸佛如來離諸想

故.妙生,如來是實語者、如語者、不誑

語者、不異語者.

妙生,如來所證法及所說法此卽非

實非妄.妙生,若菩薩心住於事而行

布施,如人入闇,則無所見.若不住事

而行布施,如人有目日光明照見種

種色.是故,菩薩不住於事,應行其施.

妙生,若有善男子、善女人,能於此經,

受持讀誦,爲他演說,如是之人佛以

智眼,悉知悉見,當生當攝無量福聚.

妙生,若有善男子、善女人,初日分,以

弶伽河沙等身布施,中日分,復以弶

伽河沙等身布施;後日分,亦以弶伽

河沙等身布施,如是無量百千萬億

劫以身布施,若復有人聞此經典,不

生毀謗,其福勝彼,何況書寫受持讀

誦,爲人解說?

妙生,是經有不可思議不可稱量無

邊功德,如來爲發大乘者說,爲發最

上乘者說.若有人能受持讀誦,廣爲

他說,如來悉知悉見,是人皆得成就

不可量不可稱不可思議福業之聚,

當知是人則爲以肩荷負如來無上

菩提何以故妙生若樂小法者則著

我見、衆生見、壽者見,更求趣見,是人

若能讀誦受持此經,無有是處.妙生

所在之處,若有此經,當知此處,則是

制底,一切世閒天、人、阿蘇羅所應恭

敬作禮圍繞,以諸香花,供養其處.

妙生,若有善男子、善女人,於此經典,

受持讀誦,演說之時,或爲人輕辱.何

以故?妙生,當知是人於前世中,造諸

惡業,應墮惡道,由於現在得遭輕辱,

此爲善事能盡惡業.速至菩提故.妙

生,我憶過去過無數劫在然燈佛,先

得値八十四億那庾多佛,悉皆供養

承事,無違背者.若復有人於後五百

歲正法滅時,能於此經,受持讀誦,解

其義趣,廣爲他說,所得功德以前功

德比此功德百分不及一,千萬億分,

筭分、勢分、比數分、因分乃至譬喩亦

不能及.妙生,我若具說受持讀誦此

經功德,或有人聞,心則狂亂,疑惑不

信.妙生,當知是經不可思議,其受持

者應當希望不可思議所生福聚.」

復次,妙生白佛言:「世尊,若有發趣菩

薩乘者應云何住,云何修行,云何攝

伏其心?」佛告妙生:「若有發趣菩薩乘

者當生如是心:「我當度脫一切衆生,

悉皆令入無餘涅槃,」雖有如是無量

衆生證於圓寂,而無有一衆生證圓

寂者.何以故?妙生,若菩薩有衆生想

者,則不名菩薩.所以者何?妙生,實無

有法可名發趣菩薩乘者.

妙生,於汝意云何?如來於然燈佛所,

頗有少法是所證不?」妙生言:「如來於

然燈佛所,無法可證,而得菩提.」佛言:

「如是如是.妙生,實無有法,如來於然

燈佛所,有所證悟得大菩提.若證法

者,然燈佛則不與我授記:「摩納婆,汝

於來世,當得作佛,號釋迦牟尼.」.以無

所得故,然燈佛與我授記,當得作佛,

號釋迦牟尼.何以故?」妙生言:「如來者,

卽是實性眞如之異名也.」「妙生.若言

如來證得無上正等覺者,是爲妄語.

何以故?實無有法,如來證得無上正

覺.妙生,如來所得正覺之法此卽非

實非虛.是故佛說一切法者卽是佛

法.妙生,一切法一切法者如來說爲

非法.是故如來說一切法者卽是佛

法.妙生,譬如丈夫其身長大.」妙生言:

「世尊,如來說爲大身者,卽說爲非身.

是名大身.」佛告妙生:「如是如是.若菩

薩作是語:「我當度衆生,令寂滅者.」,則

不名菩薩.妙生,頗有少法名菩薩不?」

答言:「不爾,世尊.」「妙生,是故如來說一

切法無我無衆生,無壽者,無更求趣.

妙生,若有菩薩言:「我當成就佛土嚴

勝佛土嚴勝者.」,如來說爲非是嚴勝

是故如來說爲嚴勝.妙生,若有信解

一切法無性一切法無性者,如來說

名眞是菩薩菩薩.妙生,於汝意云何?

如來有肉眼不?」妙生言:「如是.世尊,如

來有肉眼.」如來有天眼不?」「如是.世尊,

如來有天眼.」「如來有慧眼不?」「如是.世

尊,如來有慧眼.」「如來有法眼不?」「如是.

世尊,如來有法眼.」「如來有佛眼不?」「如

是.世尊,如來有佛眼.」

「妙生,於汝意云何?如弶伽河中所有

沙數,復有如是沙等弶伽河隨諸河

沙,有爾所世界,是爲多不?」妙生言:「甚

多,世尊.」「妙生,此世界中所有衆生種

種性行,其心流轉,我悉了知.何以故?

妙生,心陁羅尼者,如來說爲無持,由無

持故,心遂流轉.何以故?妙生,過去心

不可得,未來心不可得,現在心不可

得.妙生,於汝意云何?若人以滿三千

大千世界七寶布施,是人得福多不?」

妙生言:「甚多,世尊.」「妙生,若此福聚是

福聚者如來則不說爲福聚福聚.

妙生,於汝意云何?可以色身圓滿,觀

如來不?」「不爾.世尊,不應以色身圓滿,

觀於如來,何以故?色身圓滿色身圓

滿者,如來說非圓滿.是故名爲色身

圓滿.」「妙生,可以具相,觀如來不?」「不爾.

世尊,不應以具相,觀於如來.何以故?

諸具相者如來說非具相.是故如來

說名具相.」

「妙生,於汝意云何?如來作是念:「我說

法.」,耶?汝勿作是見.若言如來有所說

法者,則爲謗我.何以故?言說法說法

者,無法可說.是名說法.」妙生白佛言:

「世尊,於當來世,頗有衆生聞說是經,

生信心不?」佛告妙生:「有生信者,彼非

衆生,非非衆生.何以故?衆生衆生者,

如來說非衆生.是名衆生.

妙生,於汝意云何?佛得無上正等覺

時,頗有少法所證不?」妙生言:「實無有

法是佛所證.」佛告妙生:「如是如是.此

中無有少法可得故,名無上正等菩提.

妙生,是法平等無有高下故,名無上

正等菩提,以無我,無衆生,無壽者,無

更求趣.性其性平等故,名無上正等

菩提.一切善法皆正覺了故,名無上

正等正覺.妙生,善法者如來說爲非

法故,名善法.

妙生,若三千大千世界中,所有諸妙

高山王如是等七寶聚,有人持用布

施,若復有人於此經中乃至一四句

頌,若自受持,及爲他說,以前福聚比

此福聚,假令分此以爲百分,彼亦不

能及一分,或千分、億分、筭分、勢分、數

分、因分乃至譬喩亦不能及一.

妙生於汝意云何如來度衆生不汝

莫作是見:「如來度衆生」何以故?曾無

有一衆生是如來度者,若有衆生是

如來度者,如來則有我見、衆生見、壽

者見,更求趣見.妙生,我等執者如來

說:「爲非執.」,而諸愚夫妄爲此執.妙生,

愚夫衆生如來說:「爲非生」故名愚夫

衆生.

妙生,於汝意云何?應以具相,觀如來

不?」「不爾.世尊,不應以具相,觀於如來.」

妙生,若以具相,觀如來者,轉輪聖王

應是如來.是故,不應以具相,觀於如

來.應以諸相非相,觀於如來.」爾時,世

尊而說頌曰:

若以色見我以音聲求我是人起邪覲

不能當見我.應觀佛法性卽導師法身

法性非所識故彼不能了.

「妙生,諸有發趣菩薩乘者,其所有法

是斷滅不?汝莫作是見.何以故?趣菩

薩乘者其法不失.妙生,若有男子、女

人,以滿弶伽河沙世界七寶布施,若

復有人於無我理不生法中,得忍解

者,所生福聚極多於彼,無量無數.

妙生,菩薩不應取其福聚.」妙生言:「菩

薩豈不取福聚耶?」佛告妙生:「是應正

取,不應越取.是故,說取.妙生,如有說

言如來若來,若去,若坐,若臥者」,是人

不解我所說義.何以故?妙生,都無去

來故名如來.

妙生,若有男子、女人,以三千大千世

界土地,碎爲墨塵.妙生,於汝意云何?

是極微聚,寧爲多不?」妙生言:「甚多.世

尊,何以故?若聚性是實者,如來不說

爲極微聚極微聚.何以故?極微聚者,

世尊說爲非極微聚故,名極微聚.世

尊,如來所說三千大千世界說爲非

世界故,名三千大千世界.何以故?若

世界實有,如來則有聚執,佛說聚執

者說爲非聚執.是故說爲聚執.」「妙生,

此聚執者是世言論,然其體性實無

可說,但是愚夫異生之所妄執.妙生,

如有說云佛說我見、衆生見、壽者見,

更求趣見者,是爲正說爲不正耶?」妙

生言:「不爾.世尊,何以故?若有我見,如

來說者卽是非見故,名我見.」「妙生,諸

有發趣菩薩乘者,於一切法,應如是

知,如是見,如是解,如是解者,乃至法

相亦無所住.何以故?妙生,法想法想

者如來說爲非想故,名法想法想.

妙生,若有人以滿無量無數世界七

寶,持用布施,若復有人能於此經,乃

至受持讀誦四句伽他,令其通利,廣

爲他人,正說其義.以是因緣,所生福

聚極多於彼,無量無數.云何正說無

法可說.是名正說.」爾時,世尊說伽他曰:

一切有爲法 如星翳燈幻 露泡夢電雲

應作如是觀.

爾時,薄伽梵說是經已,具壽妙生及

諸菩薩摩訶薩、苾芻、苾芻尼、鄔波索

迦、鄔波斯迦、一切世閒天、人、阿蘇羅

等皆大歡喜,信受奉行.

佛說能斷金剛般若波羅蜜多經

戊戌歲高麗國大藏都監奉

勅彫造